Title: ประกาศกระทรวงการคลัง เรื่อง กำหนดหลักเกณฑ์การตีความประเภทสินค้า และบริการ ตามบัญชีพิกัดอัตราภาษีสรรพสามิต

ประกาศกระทรวงการคลัง

ประกาศกระทรวงการคลัง
เรื่อง
กำหนดหลักเกณฑ์การตีความประเภทสินค้า และบริการ ตามบัญชีพิกัดอัตราภาษีสรรพสามิต[๑]

อาศัยอำนาจตามความในมาตรา ๗ วรรคสอง
แห่งพระราชบัญญัติภาษีสรรพสามิต พ.ศ. ๒๕๖๐ รัฐมนตรีว่าการกระทรวงการคลังกำหนดหลักเกณฑ์การตีความประเภทสินค้า
และบริการ ตามบัญชีท้ายพระราชบัญญัตินี้ไว้ ดังต่อไปนี้

ข้อ
๑  กรณีสินค้า
๑.๑
การตีความหรือการจำแนกประเภทสินค้าให้เป็นไปตามลักษณะสินค้า โดยให้ถือตามหลักเกณฑ์
ดังต่อไปนี้
(๑)
ข้อความในประเภทที่กล่าวถึงสินค้าที่ทำด้วยวัตถุหรือสารใดให้หมายถึงสินค้าทั้งที่ทำด้วยวัตถุหรือสารนั้นทั้งหมดหรือเพียงบางส่วนด้วย
การจำแนกประเภทสินค้าที่ประกอบด้วยวัตถุหรือสารตั้งแต่ชนิดหนึ่งขึ้นไปให้เป็นไปตามที่กำหนดไว้ใน
(๒)
(๒)
ถ้าเห็นได้ว่าสินค้าชนิดใดอาจจัดเข้าได้สองประเภทหรือมากกว่านั้นจะด้วยเหตุผลประการใดก็ตาม
ให้ถือหลักการจำแนกประเภทดังนี้
(ก)
ถ้าประเภทหนึ่งระบุลักษณะของสินค้าไว้โดยชัดแจ้ง
และอีกประเภทหนึ่งระบุไว้อย่างกว้าง ให้จัดสินค้าเข้าประเภทที่ระบุไว้โดยชัดแจ้ง
(ข)
สินค้าซึ่งผสมหรือประกอบด้วยวัตถุต่างชนิดกัน หรือประกอบด้วยส่วนควบต่างชนิดกัน
ซึ่งไม่อาจจำแนกประเภทตามความใน (๑) ได้ ให้จัดเข้าในประเภทของวัตถุหรือส่วนควบที่มีลักษณะอันเป็นสาระสำคัญสำหรับสินค้าชนิดนั้นเท่าที่จะใช้หลักเกณฑ์นี้บังคับได้
(ค)
สินค้าซึ่งไม่อาจจัดเข้าในประเภทใดตามความใน (ก) หรือ (ข) ให้จัดเข้าในประเภทซึ่งมีอัตราภาษีสูงที่สุด
(๓)
สินค้าครบชุดบริบูรณ์ หรือสินค้าซึ่งมีลักษณะอันเป็นสาระสำคัญที่ทำให้เห็นได้ว่าเป็นสินค้าครบชุดบริบูรณ์ที่ผลิตในราชอาณาจักรหรือนำเข้าโดยแยกออกจากกัน
หรือมิได้ประกอบเข้าด้วยกัน แม้จะแยกผลิตหรือแยกนำเข้าต่างวาระกันก็ตาม
ให้จัดเข้าในประเภทที่ว่าด้วยของครบชุดบริบูรณ์ได้
(๔)
กรณีสินค้านำเข้าให้ใช้หลักเกณฑ์การตีความพิกัดอัตราศุลกากรเป็นเกณฑ์ในการพิจารณาได้ด้วย
๑.๒
การตีความประเภทสินค้านอกจากหลักเกณฑ์ตามข้อ ๑.๑
ให้ตีความตามลักษณะของสินค้าในตอนนั้น

ข้อ ๒  กรณีบริการ
การตีความประเภทบริการ ให้ตีความตามลักษณะการให้บริการนั้น

ข้อ
๓  ประกาศนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป

ประกาศ ณ วันที่ ๑๖
กันยายน พ.ศ. ๒๕๖๐
อภิศักดิ์  ตันติวรวงศ์
รัฐมนตรีว่าการกระทรวงการคลัง

ปวันวิทย์/ภวรรณตรี/จัดทำ
๒๗ กันยายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๒๗ ง/หน้า ๔/๑๖ กันยายน ๒๕๖๐